Diari Oficial de la Generalitat Valenciana


Sumari del DOGV 8452, del 27-12-2018 (2018/12135)

RESOLUCIÓ de 19 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2019 els Premis Projecte Fi de Grau en Accessibilitat al Medi Físic Concha Aldomar.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8452

Data del DOGV
:   27-12-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/12863


Data del document
:   19-12-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * distinció honorífica

RESOLUCIÓ de 19 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2019 els Premis Projecte Fi de Grau en Accessibilitat al Medi Físic Concha Aldomar.  
 [2018/12170]  
En el marc de les actuacions de la Vicepresidència i Conselleria d'Igualtat i Polítiques Inclusives d'impuls de l'accessibilitat, així com les relacionades amb la formació i la investigació, dirigides a estudiants i professionals de les carreres tècniques relacionades amb l'accessibilitat, s'ha publicat l'Ordre 9/2018, de 14 de setembre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la creació dels Premis Projecte Fi de Grau en Accessibilitat al Medi Físic Concha Aldomar (DOGV 8392, 27.09.2018), amb els quals es pretén incentivar la comunitat universitària en la creació d'idees i solucions en aquesta matèria.  
  
En virtut d'allò exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com amb la Llei 5/1983, de 30 de desembre, del Consell, i el Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
  
Article 1. Objecte de la convocatòria  
1. Es convoquen per a l'exercici 2019 els Premis Projecte Fi de Grau en Accessibilitat al Medi Físic Concha Aldomar.  
2. En allò no establit en aquesta resolució, caldrà ajustar-se a allò que disposen les bases d'aquesta convocatòria que apareixen en l'Ordre 9/2018, de 14 de setembre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la creació dels Premis Projecte Fi de Grau en Accessibilitat al Medi Físic Concha Aldomar (DOGV 8392, 27.09.2018).  
  
Article 2. Persones participants  
Podrà participar-hi l'alumnat de les universitats de la Comunitat Valenciana que presente projecte o treball de fi de grau, que l'haja aprovat la universitat corresponent, en el curs acadèmic 2017-2018, com a requisit necessari per a obtindre la titulació corresponent i el contingut del qual aborde el tema de l'accessibilitat al medi físic, i signifique una millora en la qualitat de vida de la ciutadania.  
  
  
Article 3. Dotació econòmica  
1. Aquesta convocatòria de premis es fa pel procediment de tramitació anticipada d'expedients de despesa, que preveu l'Ordre de 26 de setembre de 1994, de la Conselleria d'Economia i Hisenda.  
  
2. S'estableix un premi de tres mil euros (3.000 ?) per a cada una de les seccions que regula l'article 4 de l'ordre que aprova les bases reguladores.  
3. El Projecte de llei de pressupostos de la Generalitat per a l'exercici 2019 preveu l'existència de línia de subvenció S5154000, en l'aplicació pressupostària 13.03.77.759.85, dotada amb un import de 12.000 ?.  
  
4. No obstant això, l'eficàcia d'aquesta convocatòria queda condicionada a l'existència, en els pressupostos de la Generalitat per a l'exercici 2019, de crèdit adequat i suficient per a atendre les ajudes que preveu aquesta resolució.  
5. A aquest efecte, una vegada aprovats els pressupostos de la Generalitat per a l'exercici 2019, la Vicepresidència i Conselleria d'Igualtat i Polítiques Inclusives publicarà en el Diari Oficial de la Generalitat Valenciana una resolució que especifique la línia pressupostària i l'import global que es destinarà al finançament d'aquestes.  
  
Article 4. Forma i termini de les sol·licituds  
1. Les sol·licituds per a participar-hi es presentaran per via telemàtica utilitzant el formulari normalitzat que s'adjunta com a annex I en aquesta convocatòria. Per a poder fer-ne la presentació telemàtica, s'haurà de disposar de signatura electrònica, mitjançant el certificat reconegut per a la ciutadania que emet l'Agència de Tecnologia i Certificació Electrònica, www.accv.es, o el DNI electrònic. Així mateix, a través del correu d'assistència tècnica, generalitat\_en\_kot@dwo.ee, es podrà resoldre qualsevol problema tècnic relacionat amb la presentació electrònica d'aquesta sol·licitud.  
2. Les persones que aspiren al premi també podran presentar els seus treballs en el registre de la Vicepresidència i Conselleria d'Igualtat i Polítiques Inclusives, situat a la ciutat administrativa 9 d'Octubre, carrer de la Democràcia, 77, de València, torre 4, i omplir la sol·licitud corresponent a la qual acompanye un sobre amb la documentació que s'indica en l'apartat 6 d'aquest article, i que en l'exterior del qual s'indique «Premis Projectes Fi de Grau Concha Aldomar». Això sense perjudici del que estableix l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
3. La sol·licitud estarà accessible en la seu electrònica de la Generalitat:  
https://sede.gva.es/va/web/sede\_electronica/tramit-generic  
4. El formulari de sol·licitud incorporarà:  
a) Una declaració responsable mitjançant la qual la persona que el sol·licite manifesta, sota la seua responsabilitat, que totes les dades que recull la sol·licitud són verídiques i que es troba en possessió de la documentació que així ho acredita, i quedarà a la disposició de la Vicepresidència i Conselleria d'Igualtat i Polítiques Inclusives per a la comprovació, el control i la inspecció que s'hi estimen oportuns. D'acord amb el que disposa la legislació del procediment administratiu, la inexactitud, la falsedat o l'omissió, de caràcter essencial, en qualsevol dada o manifestació en la declaració responsable esmentada, així com la falta d'acreditació dels requisits exigits, determinarà la impossibilitat de continuar en la convocatòria, sense perjudici de la responsabilitat en què incórreguen.  
b) Autorització expressa a l'òrgan convocant perquè aquest comprove les dades d'identitat de la persona que el sol·licita mitjançant el Sistema de Verificació de Dades d'Identitat, segons estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments que gestiona l'Administració de la Generalitat i el sector públic d'aquesta.  
No obstant això, si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a dur a terme les actuacions procedents per a aclarir-la.  
Si la persona que el sol·licita no presta el seu consentiment, haurà d'aportar còpia compulsada o autenticada del document nacional d'identitat, passaport o número d'identificació d'estranger, segons siga procedent.  
c) Una declaració responsable de no estar incurs en cap de les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, general de subvencions, de no ser deutor de la Generalitat per reintegrament de subvencions i que compleix les bases de la convocatòria i la resta de normes que resulten d'aplicació.  
d) Una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el reglament de la Llei 38/2003, general de subvencions. Sense perjudici d'allò anterior, la persona que el sol·licite podrà denegar expressament el consentiment d'aquesta autorització, i en aquests supòsits haurà de presentar els certificats que acrediten el compliment d'aquestes obligacions.  
  
e) Una indicació que les dades de caràcter personal que conté aquest es podran incloure en un fitxer perquè la persona titular responsable d'aquest les puga tractar, en l'ús de les funcions pròpies que tinga atribuïdes i en l'àmbit de les seues competències.  
5. En tot cas, les persones interessades podran exercir els drets d'accés, rectificació, cancel·lació i oposició en els termes establits en la normativa estatal en matèria de protecció de dades de caràcter personal, així com en la normativa europea sobre la protecció de les persones físiques pel que fa al tractament de dades personals i a la lliure circulació d'aquestes dades.  
6. Les persones que hi aspiren hauran d'adjuntar a la sol·licitud la documentació següent:  
a) Còpia del projecte o del treball final de grau que incloga tot el material gràfic que forme part d'aquest. El projecte o el treball ha d'estar acompanyat d'una memòria que haurà d'especificar les solucions d'accessibilitat del projecte o el treball, escrites i gràfiques, de manera separada, en què es detallen els aspectes del projecte o el treball i les solucions pràctiques que proposa i que, segons el parer de la persona que hi aspira, els puga valorar, posteriorment, la comissió tècnica de valoració des del punt de vista de l'accessibilitat. L'extensió de la memòria esmentada no superarà els quatre folis.  
b) Certificat que ha emés la universitat corresponent, a què es refereix l'article 3.1 de l'ordre, que aprova les bases reguladores, en el qual conste la data en què s'ha aprovat el projecte o el treball.  
c) Dades del projecte o el treball presentat, en concret:  
- Projecte o treball: títol i secció a què es presenta.  
- Autor/autora: nom i cognoms, domicili, telèfon, adreça electrònica i DNI o NIF.  
d) Breu memòria sobre la perspectiva de gènere que incloga, si escau, el treball fi de grau.  
e) Si escau, acreditació del grau de discapacitat necessari per a dirimir els empats conforme a l'apartat 5 de l'article 6 d'aquesta resolució de convocatòria.  
7. Els treballs poden presentar-se en castellà o en valencià.  
8. El termini de presentació de les sol·licituds serà de 15 dies hàbils des de l'endemà de la publicació en el Diari Oficial de la Generalitat Valenciana d'aquesta convocatòria.  
  
Article 5. Criteris de valoració  
Els criteris de valoració, així com la ponderació, que es tindran en compte per a l'atorgament dels diferents premis seran els següents:  
  
a) El compliment de la normativa vigent en matèria d'accessibilitat al medi físic: fins a 40 punts.  
b) La integració de l'accessibilitat en el projecte o el treball que ha de complir els requisits del disseny universal, denominats criteris DALCO (deambulació, aprehensió, localització, comunicació) per a facilitar l'accessibilitat a l'entorn: fins a 40 punts.  
c) La creativitat en les solucions implantades: la memòria i les planimetries aportades posaran de manifest en més o menys mesura el sistema constructiu i/o tècnic; els materials, els acabats i les solucions projectuals o les adaptacions, d'acord amb els requeriments específics del projecte d'arquitectura, d'adaptació o reforma d'edificació o d'ajuda tècnica proposada: fins a 20 punts.  
d) La utilitat que té per a millorar l'autonomia i el desenvolupament personal, en relació amb les possibles solucions que ja hi ha en el mercat, així com la viabilitat tècnica i econòmica: fins a 40 punts.  
Els treballs corresponents a les seccions a. b. i d. de l'article 4 de l'ordre que aprova les bases reguladores es valoraran amb els criteris de valoració i la ponderació que contenen les lletres a), b) i c) d'aquest article.  
Els treballs corresponents a la secció c. de l'article 4 esmentat es valoraran amb els criteris de valoració i la ponderació que contenen les lletres b), c) i d) d'aquest article.  
  
Article 6. Procediment de concessió i resolució  
1. El procediment de concessió dels premis serà en règim de concurrència competitiva.  
2. Els tràmits que cal omplir en el procediment es notificaran per via telemàtica i es publicaran en la seu electrònica de la Generalitat:  
  
https://sede.gva.es/va/web/sede\_electronica  
3. La comissió tècnica de valoració establida en l'article 8 de l'ordre per la qual s'aproven les bases reguladores examinarà les sol·licituds i les propostes formulades i tindrà en consideració la documentació presentada i els seus coneixements per a valorar aquestes propostes i, a través de l'òrgan instructor del procediment, elaborarà la proposta d'adjudicació d'aquests premis.  
4. La resolució correspondrà a la persona titular de la Sotssecretaria de la Vicepresidència i Conselleria d'Igualtat i Polítiques Inclusives.  
  
5. Per a la proposta d'adjudicació, en cas d'empat de les millors proposicions, la Comissió Tècnica de Valoració tindrà en compte els criteris següents amb caràcter successiu:  
- S'adjudicarà el premi a la persona que hi concurse que acredite un grau de discapacitat igual o superior al 33 % enfront de la que no l'acredite.  
- Si persisteix l'empat, el premi s'adjudicarà al sexe infrarepresentat de les persones que aspiren a la convocatòria.  
  
Article 7. Ordenació i instrucció  
L'òrgan encarregat de l'ordenació i la instrucció del procediment serà la Subdirecció de Planificació, Ordenació, Avaluació i Qualitat que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se resolució.  
  
Article 8. Obligacions de les persones premiades  
Les persones premiades, prèviament a l'abonament del premi i a l'efecte de conducta a aquest, hauran de presentar el model de domiciliació bancària, que s'hi adjunta com a annex II, degudament omplit.  
  
Article 9. Acceptació de la normativa reguladora  
La participació en aquesta convocatòria implica l'acceptació de la normativa que la regula.  
  
Article 10. Termini de resolució i notificació  
1. Es delega la persona titular de la Sotssecretaria la resolució d'aquesta convocatòria, que es dictarà sobre la base a proposta vinculant de la comissió tècnica de valoració i esgotarà la via administrativa.  
  
2. La resolució d'aquesta convocatòria tindrà lloc en el termini màxim de sis mesos des de la data de la publicació d'aquesta i es farà pública en la web de la Vicepresidència i Conselleria d'Igualtat i Polítiques Inclusives i en el Diari Oficial de la Generalitat Valenciana.  
3. Transcorregut el termini assenyalat sense que s'haja produït resolució expressa s'entendrà que les sol·licituds s'han desestimat, als efectes que preveu l'article 25 de la Llei 39/2015, d'1 d'octubre, del procediment administratiu comú de les administracions públiques.  
  
  
Article 11. Entrada en vigor  
Aquesta resolució entrarà en vigor el dia següent de la seua publicació en el Diari Oficial de la Generalitat Valenciana, que posarà fi a la via administrativa s'hi podrà recórrer potestativament en reposició o bé caldrà plantejar-hi directament recurs contenciós administratiu en contra, tal com estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 19 de desembre de 2018. La vicepresidenta del Consell i consellera d'Igualtat i Polítiques Inclusives: Mónica Oltra Jarque.